59. schôdza NR SR - 1.deň - B. popoludní 4
Dátum: 2022-02-25
Poslanec: Susko, Boris (SMER - SD)
Druh vystúpenia: Vystúpenie v rozprave

22. Ďakujem pekne za slovo, pán predseda. Vážená pani ministerka, vážené dámy, páni, kolegovia, musím na úvod povedať, že my ako opozícia, myslím, že môžem povedať za celú opozíciu, absolútne súhlasíme v plnom rozsahu vrátane pozmeňujúcich návrhov, ktoré boli prijaté na výbore pre obranu a bezpečnosť, s článkom I a II a IV tohoto návrhu zákona. Nemôžeme však v žiadnom prípade súhlasiť s článkom III tohto návrhu zákona, ktorý zavádza cenzúru, čo je vážny zásah do práv a slobôd v zmysle Ústavy Slovenskej republiky, ako aj Listiny základných práv a slobôd a považujeme za neakceptovateľné, aby v skrátenom legislatívnom konaní v rámci pomoci ukrajinským občanom pred vojnou, kde sme všetci za to, aby sme im pomohli, aby sme bez akejkoľvek odbornej diskusie a bez riadneho medzirezortného pripomienkového konania vykonali tak vážny zásah do ústavou chránených práv a slobôd. Vážení kolegovia, ja vás vyzývam, keby ste schválili pozmeňujúci návrh, ktorý predložím, ktorý vypustí tento článok III, a garantujem vám, že kompletne celá opozícia za tento návrh, ktorý má pomôcť občanom Ukrajiny, humanitárnu pomoc, pomoc s ubytovaním a všetky ostatné veci, ktoré sú v tomto návrhu zákona, že jednohlasne schválime. Bolo tu povedaných množstvo dezinformácií, napríklad vo vzťahu k Českej republike, kde sa hovorilo, že v Českej republike už zaviedli takúto cenzúru. No nie je to pravda. V Českej republike, pokiaľ mám správne informácie, tak národný správca doménových mien cz.nic vypol niektoré tieto služby, ale na toto zareagoval na tlačovej konferencii minister vnútra, ktorý povedal, že sa ohradzuje voči tomuto a že on ani nikto iný z vlády nedal príkaz ani návod na takéto konanie. Čiže tvrdenia o tom, že Česi to už zaviedli, sú zavádzaním. Zároveň chcem poprosiť pána spravodajcu, aby dal na osobitné hlasovanie článok III bod 4 spoločnej správy výborov, pretože o tomto by sme radi hlasovali osobitne, a týka sa to skrátenia platnosti rozhodnutí o blokovaní škodlivej aktivity. Totižto v návrhu zákona je napísané, že rozhodnúť o blokovaní škodlivej aktivity, ktorou je záväzná dezinformácia alebo iná forma hybridných hrozieb, možno len s platnosťou do 31. decembra 2022. V spoločnej správe na výbore pre obranu a bezpečnosť bol tento dátum skrátený, ak sa nemýlim, do 30. júna 2022. Napriek tomu však treba upozorniť, že to sa týka len rozhodovania o blokovaní škodlivej aktivity, ktorá je závažná dezinformácia alebo iná forma hybridných hrozieb, ale netýka sa to na celé ďalšie ustanovenie článku III, ktorá, ktoré zavádza aj ostatné inštitúty vo vzťahu k cenzúre a ktoré zavádza aj blanketnú normu pre, na vydanie vykonávacieho predpisu, ktorý presne hovorí o tom, že sa môžu vypínať IP adresy jednotlivých osôb a tak ďalej. Čiže s týmto, s takýmto obmedzením my nemôžme súhlasiť, pretože to nijakým spôsobom nerieši zavedenie cenzúry v Slovenskej republike z hľadiska ústavou chráneného práva na slobodu prejavu a práva na informácie. Ešte raz, vážení kolegovia, pokiaľ by ste schválili tento pozmeňujúci návrh, ktorý predložím v závere svojho vystúpenia, tak zostanú len články, ktoré naozaj majú za účel pomôcť občanom Ukrajiny, ktorí sa hromadne, ktorí hromadne prichádzajú na územie Slovenskej republiky a ktorým naozaj všetci chceme pomôcť. Ale takéto pokútne vťahovanie do tohto návrhu zákona, zavedenie cenzúry, považujeme za neakceptovateľné a nemôžme s ním súhlasiť. Čiže prečítam samotný návrh pozmeňujúceho návrhu poslanca Národnej rady Slovenskej republiky Borisa Suska k vládnemu návrhu zákona o niektorých opatreniach v súvislosti so situáciou na Ukrajine (tlač 919). Vládny návrh zákona o niektorých opatreniach v súvislosti so situáciou na Ukrajine sa mení nasledovne: "1. Čl. III sa vypúšťa. 2. Čl. IV sa označuje ako článok III." Ďakujem pekne, pán predsedajúci, skončil som.